ANC wil vergader oor EskomArgieffoto: GCIS Die ANC het ŉ vergadering belê vir die ministers van finansies, energie en openbare ondernemings om die voortslepende kwessie oor Eskom se steenkoolkontrak met die Gupta-beheerde Tegeta-maatskappy aan te roer. “Dit is betreurenswaardig dat Eskom en die nasionale tesourie hul verskille na die openbare domein geneem het oor sake wat betref die aanstellingspraktyke deur die staatsbeheerde maatskappy,” het Gwede Mantashe, sekretaris-generaal van die ANC, aan verslaggewers in Johannesburg gesê. Die nasionale tesourie het Maandag gesê hy probeer al sedert April om inligting van Eskom te bekom wat met Tegeta verband hou, insluitend inligting oor geld wat aan die maatskappy voorgeskiet is, maar is met “weerstand” bejeën. Die tesourie ondersoek alle Eskom-kontrakte ter waarde van meer as R10 miljard om korrupsie hok te slaan. Die tesourie het gesê ŉ lys van betalings aan Tegeta en fakture van die maatskappy tussen September 2015 en April 2016 is ook nog uitstaande. Lungisa Fuzile, direkteur-generaal van die nasionale tesourie, het Eskom gevolglik skriftelik versoek om sy bewering, dat “alle Tegeta-steenkoolkontrakte met Eskom omvattend deur verskeie agentskappe geoudit is”, terug te trek, aangesien dit “duidelik nie die geval is nie”. Die tesourie het gesê hy sal sy verslag “met of sonder Eskom se samewerking” vrystel. Eskom het hierop reageer en gesê hy het sy volle samewerking gebied tydens die tesourie se ondersoek, te midde van berigte dat hy meer as R130 miljoen se substandaard steenkool van Tegeta aangekoop het. Lynn Brown, minister van openbare ondernemings, het Dinsdag Eskom glo gemaan om alle dokumente wat met Tegeta verband hou, aan die nasionale tesourie te oorhandig.